‘แบงก์ชาติ’ไม่แทรกให้ค่าบาทอ่อนทำทุนสำรองเพิ่มแค่100ล้านเหรียญ
ธปท.ไม่แทรกแซงค่าเงินบาท ทำทุนสำรองประเทศเพิ่ม 100 ล้านเหรียญสหรัฐ
21 เม.ย. 2555

ธปท.ไม่แทรกแซงค่าเงินบาท ทำทุนสำรองประเทศเพิ่ม 100 ล้านเหรียญสหรัฐ 
ธนาคารแห่งประเทศไทย (ธปท.) รายงานฐานะทุนสำรองระหว่างประเทศ ณ วันที่ 13 เม.ย.ปีนี้อยู่ที่ระดับ 1.786 แสนล้านเหรียญสหรัฐ หรือประมาณ 5.500 ล้านล้านบาท เพิ่มขึ้น 100 ล้านเหรียญสหรัฐ หรือประมาณ 3,080 ล้านบาท หากคิดอัตราแลกเปลี่ยนในตลาดปัจจุบันที่ระดับ 30.8 บาทต่อเหรียญสหรัฐ จากสัปดห์ก่อนหน้าอยู่ที่ระดับ 1.785 แสนล้านเหรียญสหรัฐ หรือประมาณ 5.534 ล้านล้านบาท 
ขณะที่ฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 2.95 หมื่นล้านเหรียญสหรัฐ เพิ่มขึ้น 400 ล้านเหรียญสหรัฐ จากสัปดาห์ก่อนหน้า ส่งผลให้ฐานะทุนสำรองระหว่างประเทศสุทธิปัจจุบันซึ่งรวมทุนสำรองระหว่างประเทศและฐานะซื้อเงินตราต่างประเทศล่วงหน้าสุทธิด้วย อยู่ที่ระดับ 2.081 แสนล้านเหรียญสหรัฐ
ทุนสำรองระหว่างประเทศที่เพิ่มขึ้นคาดว่า มีสาเหตุมาจาก ธปท.ไม่เข้าดูแลค่าเงินบาทปล่อยให้เงินบาทเคลื่อนไหวไปตามกลไกตลาดเสียเป็นส่วนใหญ่ เนื่องจากค่าเงินบาทในช่วงนี้ค่อนข้างมีเสถียรภาพเคลื่อนไหวอยู่ในระดับปกติ ตามมูลค่าความต้องการซื้อขายที่บางเบาและเงินทุนไหลเข้าออกที่ค่อนข้างสมดุล 
ทั้งนี้ ในวันที่ 12 เม.ย.ที่ผ่านมา ธปท.รายงานการเคลื่อนไหวของค่าเงินบาทว่าอยู่ที่ระดับ 30.77 บาทต่อเหรียญสหรัฐ แข็งค่าขึ้น 0.36% เมื่อเทียบกับวันก่อนหน้า
สำหรับฐานเงินหรือเงินสดหมุนเวียนในมือภาคเอกชนและเงินฝากของสถาบันการเงินที่ ธปท.อยู่ที่ระดับ 1.323 ล้านล้านบาท ลดลง 4.36 หมื่นล้านบาท เมื่อเทียบกับสัปดาห์ก่อนหน้าที่ระดับ 1.367 ล้านล้านบาท เนื่องจากประชาชนมีการเบิกถอนเงินสดออกจากระบบค่อนข้างมากเพื่อนำเงินไปใช้จ่ายในช่วงวันหยุดเทศกาลสงกรานต์ต่อเนื่องหลายวัน